khistorydata/jeongjo-sjw-relations huggingface dataset:
정조 4년 · 목
疏略曰。在昔宋仁宗。嘉吳越王之識天命歸于德。旣命守臣修基墓。又命詞臣撰表忠之碑。其所以崇報表奬之典至矣。惟戎 聖朝。尤重斯義。故於勝國有崇義殿。於箕都有崇仁殿。於新羅有崇德殿。而設官以守護。撰碑以記績。而惟此崇德殿東不遠之地。又有東泉廟。卽新羅敬順之廟也。曾在 先王朝。因其子孫之呼籲。得蒙 兪音。特賜記實之碑。故其子孫等。始敢治石刻立。以垂無窮。則今兹東泉之廟。私自擅立。故敢此煩瀆於經纊之下。一依崇仁崇德二殿例。特令詞臣撰進碑文。許其鐫竪焉。批以。是地之尙闕立石。可謂欠事。況有 先朝故事。所請依施。
정조 4년 · 강
慶尙監司趙時俊疏辭新除藩任。賜例批。
정조 4년 · 강
京畿監司李衍祥疏辭新除藩任。賜批。
정조 4년 · 목
批以。予曰得人。卿其勿辭。欽哉。
정조 4년 · 강
正言李鼎運陳疏自列。賜批。
정조 4년 · 목
疏略曰。臣本浮沈世路。與人無竸。況如秉鼎。初無恩怨。如非斷斷血忱。必欲斥退姦邪。以體大易開國承家之訓。則何若參論不干之人。自貽後至之患耶。噫。搏蛇者必見反噬。履蜮者終遭反射。當擧世莫敢誰何之際。不自量度。唐突觸犯者。可立而竢。果然奉踼在前。坎井在後。一而爲夏材論竄之啓。二而爲秉鼎對卞之章。三而爲翼彥 帳殿之招。右袒秉鼎。是誠何故。臣疏一出。必欲逞毒於臣者。典與秉鼎一而二。秉鼎二而一者。此等誣罔之言。爲白地汚衊之計也。除旨之下。承膺無路。伏乞亟削臣職。批以。勿辭察職。○敎曰。彈一人而枳廢六年。實則無義之甚者。當初處分。靖不靖之習也。伊後疏釋。齊不齊之罪也。然對章反詈。噴薄詬罵。元非淸朝美事本事如有然者。臺閣自有公議。胡乃躬自云然乎。縱因情地蹙迫。思欲申暴之致。而當令鎭安囂俗之日。不可無提警矯捄之方。原疏已從甄錄之意。雖已賜批。此後辭疏此等語。政院察飭。○敎曰。雖是生疏之致。該房事極爲不審。同副承旨南柱老。從重推考。
정조 4년 · 강
命承傳色。從當嚴處。
정조 4년 · 목
政院啓言。卽者承傳色來傳下敎。而僅傳數語。謂以忘却。還爲入去。旋又出來。事體極涉未安。本院請推外無他罰。何以爲之。敎以。雖是庸騃無識之致。大關後弊。從當嚴處矣。又敎曰。絲綸繳 還。近因先朝飭敎。猶請承傳色入啓。則今此臺批中誤字。本院提稟。則便同繳還。況原啓還入乎。如是而使司謁口傳微稟。該房極爲非矣。
정조 4년 · 목
予曰。坐直誰也。有防曰。南柱老也。予曰。明日雖是齋戒。以爲次對可也。予曰。承傳色何語傳之乎。有防曰。初以數語。略傳傳敎。故謹奉書之矣。至於末抄。謂以忘却。卽爲入去。旋出亦謂忘却。故未能詳書。事甚寒心矣。予曰。中官爲先汰去。
정조 4년 · 강
命上言擊錚人。明日內捧供。
정조 4년 · 목
敎曰。滯囚可悶。判義禁許遞。政官牌招。開政差出。待下批牌招。使之明日開坐。今番陵幸時。駕前上言衛外擊錚人。許久滯獄。亦屬可恤。皆令明日內捧供以聞事分付。
정조 4년 · 강
命副司直金孝大等疏請。考例稟處。
정조 4년 · 목
敎曰。副司直金孝大等疏請。旣已依施。如有自朝家擧行事件。使之考例稟處。
정조 4년 · 강
命新嶺伯。不多日內辭朝。
정조 4년 · 목
敎曰。方面重任。不容許久曠務。新嶺伯。其令不多日內辭朝。
정조 4년 · 목
敎曰。處義勢難强令察任。持平朴天行許遞。
정조 4년 · 강
命北關燒戶。爲先便宜接濟。
정조 4년 · 목
敎曰。觀此咸鏡監司狀啓。本府民家之燒燼。至於此多。兩日之內。延燒近千戶云。唉其慘矣。人物無燒死之報。雖或幸也。許多被災民人。何以奠厥居而安其業。言念及此。寧欲無訛。況七八年本府火災。亦非一再。民產之蕩柝。勢又然矣。若不別樣存恤。別樣慰接。則居者必不免飢死。生者亦不免流散。明日雖致齋日。次對如例來會。以爲講確之地。先令以此意。知委該道臣處。爲先便宜接濟。俾無一夫一婦之流散。擧行形止。亦爲罔夜狀聞。以副宵旰之命念事。自備局措辭行公會。
정조 4년 · 강
命守摠兩營軍兵。駕過該地方後。微稟解嚴。
정조 4년 · 목
敎曰。此是貽弊之事也。每欲下敎而未果矣。守摠兩營軍兵。陵幸時前期調來者。必於還宮後微稟。待標信解嚴。故雖以昨日言之。去夜雖命解嚴。輾轉之際。今日申後。始乃解嚴云。此後駕過該地方後。本營將校微稟該房。卽時解嚴事定式。以此申明。分付該營。仍令載之該房故事。
정조 4년 · 강
命中官金聖燁罷挐。諸承傳色罷職。不爲待令承傳色重勘。中官文鳳億放逐鄕里。
정조 4년 · 목
敎曰。此前所未聞之駭擧也。身爲中官。藥房政院問安請坐之時。終不待令。至於過時。寧有如許紀綱乎。大殿承傳色之不能請罪。欲爲掩置。萬萬駭然。承傳色中官金聖燁。爲先罷職。令該府拿問處之。諸承傳色顧護者之流。難免重勘。一竝罷職。不爲待令承傳色。令該府處之。從重勘律。又敎曰。今日承傳色。萬萬驚駭。大抵此中官之極庸至愚。不識無知。旣是政院之所知。而朝因諸承傳色。因事竝罷。不得已以渠權差假官。則因臺批繳還事。有此前所未有之駭擧。非不欲寬恕。無傳敎而乍入旋下。大係後弊。其所嚴勘。烏可已乎。嚴內外之道。竄配猶是經典。然原其情。則不可無惟輕之道。假承傳色中官文鳳億。爲先汰去。放逐鄕里。
정조 4년 · 목
敎曰。飭已行。日前拿處諸中官。分揀放送。
정조 4년 · 목
以沈樂洙爲修撰。蔡濟恭爲判義禁。朴敦浩爲 莊陵參奉。初仕也。姜彝正爲持平。李漢昌爲副摠管。
정조 4년 · 목
予曰。咸興府失火事。可悶矣。領議政金尙喆曰。甲午丁酉兩年。連爲失火。古庚子曾已失火。今此回甲。又遭火災。極爲怪訝矣。仍進曰。咸興火災。聞極驚慘。夜下傳敎。惻怛懇至。有此講確之敎。固當仰體對揚。而付還繼糧之道。構幕安頓之節。道臣狀聞。已有存恤之奏。必當極意擧行。益書其接濟之方。從前此邑此災。自朝家亦有會付穀題給。限一年減其身役之惠。今於失火九百七十一戶。各給會付皮一石。一年身役。亦許蠲減何如。予曰。以折米賜之。尙喆曰。今因軫恤北民之德意。敢此仰達矣。頃年將臣歸奏之後。咸興定平之間。移設一烽臺。燈廢夕烽。變爲晝烟者。欲其傳烽報警之無一日或廢。而烟氣相準之後。若値雲暗之日。則烽路阻絕。無異擧烽之時。而從爲北民言弊之端云。若然。則還復擧火之規。恐無所妨。下詢處之。予曰。左相之意何如。諸備堂達之也。左議政李溵曰。首相旣備陳之。臣別無異議。存罷之間。更詢時道臣而處之。恐好矣。兵曹判書具允鈺曰。峨嵯烽燧之不得接續。自來如此。而間烽設置之後。一向無效。近聞候望之報。絕無例擧之時。北民言弊。則難保其必無。旣知其無補於報警。則恐不如還罷之爲便。依大臣所奏而處之。恐無妨矣。右參贊鄭尙淳曰。遠外形便。雖未詳知。而俄聞前道臣所奏。間烽旣無甚關係緊。則罷無所妨矣。判尹金鍾秀曰。曾經道臣之言。固應細諳事情。而烽燧重事。旣創旋罷。俱合審愼。分付時道臣。察度便否後狀聞。恐宜矣。吏曹判書李重祜曰。臣之所見。別無異同矣。吏曹參判兪彥鎬曰。臣之所見。與守禦使所奏同矣。訓鍊都正李敬懋曰。新設間烽傳準之道。如値雲霧。則不准如前之狀。前道臣所奏甚悉。罷之恐好矣。副司直李邦一曰。間烽設置之後。京烽相准之道。與前無異。則罷無所妨。下詢道臣而處之。恐好矣。且間烽將卒之添額。亦多民邑之弊矣。江華留守李性源曰。遠地烽燧形便。雖未之詳。而前道臣所奏。似有意見。臣亦別無異議矣。尙喆曰。更問于道臣存罷間。使之狀聞後稟處。何如。予曰。依爲之。尙喆曰。將臣可問事。今爲下問。似好矣。予曰。後日訓將入侍可也。吏曹判書李重祜。猝地昏塞。僵仆前席。予命注書扶出。
정조 4년 · 강
命堤川縣年久積逋。特爲蕩減。
정조 4년 · 목
領議政金尙喆啓言。卽伏見洪忠監司李秉鼎。因秋曹啓下關。堤川縣還穀挪移委折。査實狀啓以爲。本縣二去乙亥年。以年事之慘凶。稅穀無路收捧。其時縣監李蕃。還穀中推移備納。而秋後捧稅。還爲充簿。年年如是。仍作謬例。至登於繡啓。而前縣監朴始榮。欲爲收刷。戊戌條挪移各穀一千四百八十石零。昨年秋出秩督捧。己亥條三稅穀。依例徵捧。則民人輩一年再徵。有此猥籲之擧。民習痛駭。事當準捧。而當此窮春。一時竝督。實有不逮之慮。上項戊戌條挪移還穀未捧七百八十五石。待秋收捧事。令廟堂稟處爲請。至於三稅之以二十七年斗加捧。黃豆之以米收捧。亦係法外。俱極驚駭。嚴加察飭。趁今釐正之意。請分付道臣。從之。敎以。至於乙亥還穀挪移事。爲民間積逋。今至八十餘年之久。雖是當捧之物。無異疊稅白徵。宜有別般闊狹之政。特爲蕩減事分付。
정조 4년 · 강
命各營邑散債殖利之弊。嚴加禁抑。
정조 4년 · 목
領議政金尙喆啓言。各營邑放債。實爲莫大之痼弊藩閫之臣。守土之官。以其官用之以其或有嬴餘。財力之或有措辦。取其生殖之利。爲其創設之需。意非不美。事旣無名。而行之差久。漸成積逋。以至侵族。怨歸於國家。末梢變通。輒請蕩減。若使他營閫。皆用此例。則國中儲蓄之難繼。姑捨勿論。其於國家大體。亦豈不未安。或有營閫爲民設置者。必責其永久無弊之策。而若其散債殖利事。請嚴加禁抑。從之。左議政李溵啓言。外方給債。未必盡出於公費。畢竟蕩減。輒致推上於朝廷者。已極無謂。至於先除利條。尤爲不可。此亦當禁矣。判尹金鍾秀啓言。從前給債取殖。以爲支放之用者。固無可禁之道。而大抵債弊。不但貽害小民。亦係消耗公貨之大端。從今以往。凡干給債。一切嚴禁然後。方可以收效。若只禁有弊之給債。則必有稱以無弊而給債者矣。且給債之弊。不但外方而已。京司各軍門亦有之。不可不一體嚴禁矣。敎以。此亦好矣。一體嚴飭。
정조 4년 · 강
命應辦不足數。變通添給。
정조 4년 · 목
右參贊鄭尙淳啓言。科場應辦。以各司貢物二萬四千餘石之數。分排主掌官與添助。使之擧行。自是節目。而今番東堂應辦。當次主掌及添助兩司。其間減貢之數。比壬午釐正時。不足合爲三千二百六十九石云。不可無變通添給之道。他貢中或有石數有裕處。則使之移定添助。若無可以移定處。則就各司貢物元數中。更爲通融分排。俾爲均一之地。恐合事宜。敢達矣。從之。
정조 4년 · 강
命一軍色郞廳沈樂洙仍任。
정조 4년 · 목
兵曹判書具允鈺啓言。本曹一軍色郞廳沈樂洙。移拜玉堂矣。本色與所帶兼色。多有擧行之事。而時任儒臣。自下不敢循例請仍。何以爲之。敎以。仍任也。
정조 4년 · 강
命南漢軍器修補。閱視後。稟定始役。
정조 4년 · 목
判尹金鍾秀啓言。南漢城牒春秋廵審。本有節目。且聞城堞。不無傷損處。方將出去廵審。而聞軍器什物。流來破傷甚多。丁酉年宣傳官奉命摘奸後。執頉成册數爻夥然。而以營儲朽然之故。至今不得始手修改云。保障重地。軍器之疏虞如此。其在備陰兩之道。決不可一向置之相忘之域。而財力猝無出處。故拮据之道。已與大臣有所商量。軍器修補一款。亦當城堞廵審時閱視後。請稟定始役。從之。
정조 4년 · 강
正言柳協基避嫌乞遞。賜批。
정조 4년 · 목
避嫌以爲。昨日詣臺傳啓之後。兩啓則雖有亟停勿煩之敎。而其他諸啓。未承發落之批。所當留在臺廳。恭竢批旨。而緣臣昏憒。經徑歸私次。雖因喉院之微稟。追奉不允之批。率爾出去。有非尋常做錯之比。請命遞斥臣職。批以。勿辭亦勿退待。
정조 4년 · 목
予曰。吏判事可怪矣。有防曰然矣。予曰。此所謂見其生不忍見其死也。今則病勢如何也。有防曰。似無急慮矣。予曰。俄時景像慘切矣。忽地有此病乎。俄見進伏時。流汗甚矣。果有此病故也。予曰。左副入來乎。病則如何耶。有防曰。差減云矣。予問記事官徐龍輔曰。能無路毒乎。龍輔曰。別無所蜣矣。予曰。都承旨入來乎。有防曰。明日當入來云矣。予曰。明日瑞葱臺。以戎服待令。予命龍輔曰。往見圖書集成幾何書之。而使直閣多有所敎。參考以來。
정조 4년 · 강
詣 孝徽宮。行晝茶禮。
정조 4년 · 강
汰假注書趙衍德趙興鎭。禁推事變注書李彥祜。
정조 4년 · 목
敎曰。今日移安時入侍。假注書趙衍德事。殊極駭然。汰去。以上注書之不得待令。久立而待。至於筵退之境。不可以所居之稍間曲恕。假注書趙興鎭一體汰去。入侍承旨之默無一言。大失體統。從重推考。又敎曰。注書汰去。事變注書宜乎入侍。而稱以病遞。不卽待令者。萬萬駭然。改差。啓辭未下之前。徑先取稟。又極寒心。當該承旨推考。又敎曰。以無注書不得入侍。前所未聞。事變注書李彥祜爲先禁推。近來史官。不但太涉占便。假注書望筒下後。若欲招來厥家。則入侍將於何時爲之乎。且實官或在翰林。或以上番入直。前望單子入之。先入侍後謝恩。復或遲滯。承旨注書。竝捧禁推傳旨。
정조 4년 · 강
飭外方行査掩置之弊。
정조 4년 · 목
敎曰。近日外方。因上言行査者。必多掩置。至有如昨冬完伯事。此後除尋常惕念。虛實可否間。劃卽啓聞事。自政院嚴飭各道。大抵此弊。皆由於該房不能照檢。過限狀聞者。不卽論啓之致。後復若此。承旨亦難免重勘。各該房依此知悉。
정조 4년 · 강
遞承旨朴祐源。以黃㝡彥代之。
정조 4년 · 목
祐源不爲仕進。敎以。許遞。前望單子入之。
정조 4년 · 강
行召對于誠正閣。承旨蔡弘履。玉堂姜忱。檢討官權以綱。注書金載瓚。史官徐龍輔李集斗。持平李鼎運。
정조 4년 · 목
講東國通鑑。○予曰。詣臺臺臣同爲入侍。鼎運曰。臣以跡則危臲也。以情則悲苦也。豈敢以官職自居。而惟是嫉惡之性。依舊自在。敢將盈尺之書。仰控仁覆之天。榮塗爭奪之地。人心不齊。或吹毛覓疵或指白爲黑者有之。噂沓排笮。各售其忮心者。乃可謂之浮囂。而臣則竊自附於正直忠讜之風。而誠不料殿下之疑之以囂俗也。若如殿下之敎。則蘇洵之作卞姦。胡銓之斥王倫。皆可疑之以囂俗。臣恐無是理也。靜言思之。莫非臣言行無素。文辭荒拙。不能仰格天心之致。以何顏面冒據於臺次乎。請命斥臣職。予曰。日昨傳敎。別無深意。但欲矯激而然也。所辭過矣。勿辭亦勿退待。
정조 4년 · 강
命趙興鎭汰去傳旨爻周。
정조 4년 · 목
因汰去傳旨。有是命。
정조 4년 · 강
命時囚中官金聖燁等議處。
정조 4년 · 목
義禁府啓言。聖燁及承傳色吳喜得。藥房政院問安請坐之時。不爲待令。刑推得情。敎以。除刑推議處。
정조 4년 · 강
金吾秋曹。以擊錚人原情覆啓。
정조 4년 · 목
義禁府啓言。出身申宇奎原情以爲。其父見殺於同里居李春大。而春大越獄逃躱云云。申宇奎旣已刑推捧供後放送。而溫陽郡之不能嚴束。致使殺獄罪人越獄逃躱。令本道査覈後。該郡守段。指名狀聞。請拿問定罪。允之。○刑曹啓言。私奴重石原情以爲。爲其矣上典元浩。橫罹於元命三之獄事。定配於機張縣云云。取考本曹所在韓乻老味文案。則初無元浩之干連。取招。令道臣詳査啓聞後稟處。敎以。此獄事。曾所稔知者。元浩之名。今始初聞。令本道臣參考文案後。如無干係者。先放送後狀聞事行會。又啓言。童蒙李瑗得原情以爲。其父國觀柑製時陳科弊。因臺言定配於慶山縣。乞蒙赦典云云。此類不可輕先放釋。上言內辭緣。請置之。敎以。覆奏體段。自當如此。而本事不過微眚。編配經年。特爲放送。又啓言。金召史爲其父上言。而不過錢財推尋之事。金召史罪狀請照勘。敎以。本事亦係民隱。每多如許弊端。自卿曹嚴査處決。又啓言。朴景禧原情以爲。其父載禎。借述充軍。上言乞宥。而其在嚴科場之道。有難輕議。請令姑置之。敎以。李亨普等所犯罪狀及發配年月。果如朴載禎。而先已蒙放。則一放一仍。殊昨平物情之道。卿曹更爲査閱。草記稟處。
정조 4년 · 강
遣承旨。詣 文廟奉審摘奸。
정조 4년 · 강
御暎花堂。行瑞蔥臺試射。
정조 4년 · 목
具戎服乘輿出廣達門。詣暎花堂陞座訖。敎曰。騎郞各一負。分坐於通陽門靑陽門及帳殿。各別禁喧事分付。又敎曰。禁喧之前後申飭何如。而又復如前。當該騎郞推考。仍敎曰。結束執吏書吏。令攸司科治。又敎曰。昨年試射賞格謄錄册持入。敎曰。司僕騎蒭馬。使之待令。又敎曰。此雖內試射。凡節以外試射擧行。軍器寺官員。斯速入來擧行之意分付。又敎曰。告箭宣傳官。告箭之聲甚慢忽。一竝拿入。宣傳官白東運李元謙以次拿入。分付拿出。仍命應射人以次開場。○攔後馬兵武藝別監。柳葉箭一廵。騎蒭一次。鳥銃一廵。馬上才試取後。內官駕前駕後事知司謁司鑰別監弓矢人。各軍門敎鍊官。柳葉箭一廵。騎蒭一次。馬上月刀鳥銃一廵。試取後頒賞。○柳葉箭駕後金尙孝魚夏淵貫一中邊二中。各邊將除授。駕前金繼曾等四人貫一中邊一中。各弓矢。內官金弘潤等八人邊二中。各弓箭。駕前馬起龍等四人貫一中。各帿弓一張。內官金壽光等七人邊一中。各長弓一張。駕前李邦顯等三十五人邊一中。各長片箭一浮。騎蒭駕後尹擎國四中。加資。駕後白鳳翼等十四人二中。各弓矢。直赴李仁哲等五人二中。各長弓一張。片箭一浮。筒兒一介。長箭一浮。代備邊司箭竹二浮。駕後李敬默等三十二人一中。各備邊司箭竹二浮賜給。月刀鳥銃。自該營施賞。○敎曰。瑞蔥臺未畢試射。設於暎花堂。少頃乘輿還內。
정조 4년 · 강
命卒吏曹判書李重祜祭文添入。知製敎知悉。
정조 4년 · 목
敎曰。意謂藥治。則或不至此境。觀此禮單。竟至不起。慘惻之極。不可無示意之道。卒吏曹判書李重祜弔祭時祭文。此意添入事。令知製敎知悉。
정조 4년 · 강
命充軍罪人朴載禎等。竝放釋。
정조 4년 · 목
刑曹啓言。因朴景禧李馨等上言。李亨普等所犯罪狀及發配年月。果如朴載禎。而先已蒙放。則一放一仍。殊非平物情之道。卿曹更爲査閱。草記稟處判下矣。科場體重。臣不敢直請放釋。而丁酉充軍。己亥因上言蒙放。且其年久。充軍罪人朴載禎李松顏。請竝放釋。允之。
정조 4년 · 강
遣承旨。詣 社壇奉審摘奸。
정조 4년 · 목
予曰。上注書入來乎。鎭衡曰。姑未入來矣。予曰。吏曹官案盡爲修入乎。鎭衡曰。姑未修入矣。予曰。斯速修入之意。申飭宜矣。予曰。右承旨入侍。右承旨徐有防進前。予曰。咸興府民家燒燼。極其夥然。良可矜惻。再昨賓對。略有所題給者。而不足爲救焚之一端。故特命本府。被災民人等。所負新舊逋。一竝停退矣。已自備局。措辭嚴飭。而亦足爲一分慰諭安集之道乎。鎭衡曰。傳敎下後。卽自備局發關嚴飭。而至於新舊逋停退。實出恤民之盛意。雖無知之北民。想必感泣矣。鎭衡曰。朔書觀課。法意有在。而近日寫呈者。多不如式。楷字或不滿百。篆字或不滿四十。至於草書。則律紀絶間卒寫其作可矣。而或寫三隻而止。或寫一二句二三字而止。此乃入啓御覽者。則事體固當謹嚴。分付承文院及各司。此後則毋敢如是之意。另加申飭爲宜。而若其筆法工拙。旣以不借書爲貴。則不必苛責其所不能。而但於考出等第之時。以次字等。則不得入格之故。必出三字等之人。此殊無義。此後則只隨其書之善否。而書以當等。三字等以上。則依例捧傳旨施賞。次字等則勿施賞格似宜。故敢達矣。予曰。依爲之。予敎曰。瑞葱臺試射退行時。騎蒭一次三中宣傳官朴基豊。事當依例施以加資之典。而猶屬太驟。準職除授。
정조 4년 · 강
差下江陵府按覈御史柳誼。
정조 4년 · 목
敎曰。前正郞柳誼敍用。令該曹口傳付軍職。仍敎曰。副司果柳誼。江原道江陵府按覈御史差下。當日辭朝。
정조 4년 · 강
召見按覈使柳誼于誠正閣。
정조 4년 · 목
予曰。汝往江陵。松板䂨代委折及木物數爻。一一詳査。毋負朝家差送之意。誼曰。謹當殫心奉敎矣。
정조 4년 · 강
以李義翊爲吏曹參判。鄭元始爲參議。
정조 4년 · 목
敎曰。今日銓曹事。可謂寒心。堂上俱空。擧行無人。仲朔六大祭隔宵。而參判參議又在外。寧有如許國體。在外堂上今姑許遞。吏曹判書參判參議前望單子入之。
정조 4년 · 강
遞承旨黃㝡彥。以趙尙鎭代之。
정조 4년 · 목
敎曰。已違格例。齋直在明。左副承旨黃㝡彥許遞。前望單子入之。
정조 4년 · 강
命未下直守令。皆令明日辭朝。
정조 4년 · 목
以徐有慶爲大司憲。朴天行爲副修撰。兪彥鎬爲禮曹參判。
정조 4년 · 강
命兵判重推。入直堂上罷職。郞廳罷拿。各門入直守門將。竝拿問定罪。
정조 4년 · 목
敎曰。古人之言曰。君門如海。近者則反是。闕庭如巿。餻賈飴商。幾皆無礙往來。不啻若無人之地。屢以此現發於摘奸。非不欲嚴飭。而更觀來頭勤慢處分之故。姑且置之。今日又令摘奸。則片刻之內。所執捉者。至於十餘名之多。其中或有闕內所屬。而俱是不佩符標之類也。紀綱可謂末如之何矣。此等事修擧。此等處戢束。固難責之於兵判。而如是濫雜。非止今日而已。則入直堂上。亦豈無勘罪之擧乎。兵曹判書具允鈺爲先從重推考。入直堂上罷職不敍。郞廳先罷後拿。通化門外各門入直守門將。一竝令該府。拿問定罪。
정조 4년 · 강
命遣吏郞。摘奸諸執事淸齋。
정조 4년 · 목
景慕宮春享。在再明也。
정조 4년 · 강
召見東萊府使李文源于誠正閣。
정조 4년 · 목
予曰。東萊府卽邊門重地。恩威竝行然後。可以彈壓邊上。且本府近來。百弊俱生。可謂弊局。爾往懋哉。文源曰。臣才識素來蔑劣。而猝當邊門重地。惶汗添沾背矣。敎曰。騎馬四匹立之。史官一員。宣傳官二員待命。予曰。下番往南壇摘奸以來。同副承旨馳詣風雲雷雨祭所。摘奸以來。
정조 4년 · 목
敎曰。右尹未差之代。政官牌招。開政差出。仍卽牌招。○以金履素爲刑曹參判。任希敎爲漢城右尹。鄭尙淳爲同義禁。
정조 4년 · 강
命會寧鍾城兩邑在囚座首以下。從重決棍。
정조 4년 · 목
備局啓言。卽見前北兵使李明運狀啓以爲。會寧移接驛吏崔萬泰。卽罪人金萬奉犯越時指示者也。施以當律。會寧座首及軍兵等屬。鍾城風憲朱聖龍及約正。俱難免不能摘發告官之罪。竝只嚴囚。以待朝家處分云。指示犯越之崔萬泰考律勘處。會寧鍾城兩邑在囚座首以下請令帥臣。大張軍威。從重決棍。允之。
정조 4년 · 강
召見承旨趙尙鎭及兵判具允鈺于誠正閣。
정조 4년 · 목
請對也。予曰。一二所禁亂官發牌待令。以各別搜檢。無亂雜事分付。○予曰。兵判何事請對乎。允鈺曰。臣聞刑曹判書洪秀輔之侄元浩。朝報中添書怪怪之說。以閱耳目云。故事係變怪。敢此仰達。予曰。是誰之之子也。允鈺曰。洪和輔之子也。姑令該曹。査問以奏。
정조 4년 · 강
改差刑曹判書洪秀輔。
정조 4년 · 목
敎曰。刑曹判書洪秀輔改差。今日政差出。
정조 4년 · 강
副司直徐有寧疏辭京兆總戎之任。賜例批。
정조 4년 · 목
敎曰。判官尹昌胤女子定婚。政院知悉。又敎曰。禁婚女子皆許婚。
정조 4년 · 목
予曰。內習儀皆已整齊。而都監堂郞亦皆待令乎。堂郞隨入。看檢行習儀。而禮曹通禮院下人一二人外。無得混入事分付。堂郞皆隨入。行內習儀。
정조 4년 · 강
命敎命文內入內出。以十一日午時擧行。
정조 4년 · 목
因禮曹啓稟也。
정조 4년 · 강
遣承旨。詣　宗廟　景慕宮奉審摘奸。
정조 4년 · 강
王大妃殿進御人蔘一錢重粟米飮一貼。命煎入。
정조 4년 · 강
命文臣殿試處所。以仁政殿爲之。
정조 4년 · 목
敎曰。殿試處所。以仁政殿爲之。懸題後。由靑陽門。當臨武殿試帳殿。該房知悉。
정조 4년 · 강
敦寧都正黃㝡彦疏陳無敦寧乞遞。批下該曹稟處。
정조 4년 · 목
因御營廳習陣單子。敎以。日勢已晚。習陣停。掩置中官當處分。而該房亦何不微稟乎。知入。
정조 4년 · 강
行嘉禮于慈慶殿。仍行同牢宴。
정조 4년 · 목
予步詣環翠亭小次。具遠遊冠絳紗袍。詣慈慶殿。行同牢宴。
정조 4년 · 강
召見嘉禮都監堂上洪樂性于誠正閣。
정조 4년 · 목
予曰。今番嘉禮。務從簡略。以爲一分除弊之端矣。果皆依此略略擧行乎。樂性曰。今日日吉辰良。嘉禮順成。臣民慶忭。曷有其極。至於經費。一遵盛意。務歸省約。少無弊端矣。予曰。賞格傳旨持入。予曰。沈豊之加資。明日政付之乎。知入。還奏曰。沈豊之未經準職。故將草記。草記若下於開政前。則當付之云矣。
정조 4년 · 강
和嬪冠禮。命以十五日擧行。
정조 4년 · 목
禮曹啓言。和嬪冠禮吉日推擇。則今三月十五日午時爲吉云。請以此日擧行。允之。
정조 4년 · 강
命嘉禮廳賞典。從約磨鍊。
정조 4년 · 목
敎曰。嘉禮廳書啓賞典。從約磨鍊啓下。依此捧傳旨。
정조 4년 · 강
王大妃殿進御人蔘一錢重粟米飮一貼。命煎入。榻敎也。
정조 4년 · 강
召見江原監司金尙集于誠正閣。
정조 4년 · 목
予曰。關東水旱荐仍之餘。民困財匱。卿其一心惟欽。無負予望。尙集曰。臣以不才。猥當重寄。受命以來。憂懼不知爲計矣。
정조 4년 · 강
命再明日展拜　景慕宮。
정조 4년 · 목
敎曰。再明日當從月覲門。展拜　景慕宮。該房知悉。又敎曰。展拜出宮門路。依前擧行。
정조 4년 · 강
召見承旨鄭民始于誠正閣。
정조 4년 · 목
予曰。都廳沈豊之。旣未經準職。則有勿拘之特敎。然後爲加資乎。民始曰。然矣。予曰。江原監司何間當爲下直乎。民始曰。未及聞之矣。予曰。民事方殷。從速辭朝爲好矣。
정조 4년 · 강
遞承旨徐有慶。以鄭民始代之。
정조 4년 · 목
敎曰。都承旨不爲仕進云。許遞。前望單子入之。
정조 4년 · 강
有政。吏曹判書金鍾秀。參判兪彥鎬。兵曹判書蔡濟恭進。
정조 4년 · 목
敎曰。臺諫有闕代。今日政差出。○以金夏材爲大司憲。洪樂命爲右參贊。尹東暹爲判尹。徐有寧爲戶曹參判。李鎭衡爲同經筵。曺遠振爲平海郡守。李家煥爲庇仁縣監。李益運爲持平。朴在源爲獻納。李宗燮爲正言。李鎭衡爲副總管。
정조 4년 · 강
刑曹判書具善復上疏自引請勘。賜批。
정조 4년 · 목
疏略曰。臣負罪如山。受恩如天。坑坎在席。不足以喩其安。枯木復華。不足以喩其榮。不知無狀如臣。何以得此於聖明也。惟我聖上。不待其自暴。而已有所洞悉。先於臺臣之批逐件分折。開釋無餘。又復絲綸勤摯。面喩懇惻。瞻聆所及。孰不聳動。今此所遭。亦云晚矣。原疏雖未得見。而以遣辭論之。無非千古危疑之目。人臣罔赦之罪。苟使臣能戎盈滿早自斂退。則今此罔極之人言。奚爲而至哉。察臣必退之義。所帶本兼諸任。一幷鐫削。仍請重勘焉。批以。昭晳無餘。更有何樣擧措。可以出脚乎。況武將處義自異。卿其勿辭行公。
정조 4년 · 목
予曰。正卿監司。例付知事。而黃海監司陞品後。不付知事何也。知入。還奏曰。問于吏曹。則監司兼牧使府尹。則卽外職也。例不付知事云矣。
정조 4년 · 강
遞刑曹判書具善復。
정조 4년 · 목
政院啓言。京畿黃海道査啓回啓事下敎矣。刑曹判書具善復。謂有情勢。終不擧行。事體未安。請推考警責。使之擧行。敎以。雖曰武將。而資是一品。職則八座。此等處容爲之地。一伸廉防。不害爲禮使之道。許遞。令次堂擧行。
정조 4년 · 강
以田光說爲鐵山府使。李得駿爲平山府使。
정조 4년 · 목
敎曰。別軍職不能成樣。無以輪番。鐵山府使具琡。平山府使姜五成。遞付京職。其代令該曹口傳擬入。待下批明日辭朝。
정조 4년 · 강
差下別軍職柳孝源邊聖和。
정조 4년 · 목
敎曰。前別軍職柳孝源。行副護軍邊聖和。別軍職差下。
정조 4년 · 강
重推濟州牧使金永綬。推修撰徐有成。
정조 4년 · 목
奉常寺啓言。濟州封進靑橘。幾皆腐朽。封進官之不謹致察。誠極未安。濟州牧使金永綬罷職。所封靑橘請退送。敎以。薦獻之物。固所當愼。而有此腐傷。不可無罪。迎送之弊。亦可軫念。爲先從重推考。合用餘數。如或不足。勿爲退送。以廚院進上中取用。○敎曰。言事爽實。屬之風傳之誤。而挾私逞憾。自有當勘之辜。況以三司。論三司可謂公議所在。今者從施於堂疏者此意也。然疏語太無模稜。律名至請譴削。或曰未知灼出私憾。或曰挾雜彈人。若從上句。則譴削過矣。若從下句。則譴削可矣。胡不別白說去。的確論斷。以念論思之體乎。其在尊公議重論思之道。不可無提警。修撰徐有成推考。
정조 4년 · 강
掌令金翊休避嫌乞遞。賜批。
정조 4년 · 목
避嫌略曰。臣於日昨登筵時。李命勳處置。歸於憲府。臣與將臣臺官。豈有私好惡於其間哉。繡啓按査。雖有差爽。風聞論人。自是臺閣之故事。其在重言官之道。不可遽置落科。故果請出仕矣。今此儒臣之論命勳也。譏其逞憾。斥其不公。至請譴削。已蒙允許。臣於是有不勝瞿然慚悚之至。論思之地。有此疏議。臣何敢抗顏於臺次乎。請命遞斥。批以。勿辭。
정조 4년 · 강
修撰徐有成疏請李命勳譴削。賜批。
정조 4년 · 목
疏略曰。臣於李命勳之論具善復事。竊有所慨然。夫臺閣言事。雖許風聞。淸朝論人。貴在公平。命勳則不然。滿紙論列。隱然有挾私逞憾之意。及夫査啓脫空之後。人言尤甚藉藉。未知其言之灼出於私憾。而若或有一毫近似。則豈不爲臺閣之羞哉。憲臣處置之置諸立科。雖出於重言官之意。而以其差爽等語觀之。亦可見不公之甚也。臣謂司諫李命勳。請亟施譴削之典可也。批以。優容自優容。旌別自旌別。二者不可偏廢。予於李命勳。未知本意之如何。姑且淺默。爾言如此。益覺始料之不爽。所請依施。
정조 4년 · 강
命海州殺獄罪人李儉同勘處。嘉山尹八從島配。
정조 4년 · 목
敎曰。參以獄理。宜有參恕之道。且道臣論啓。甚有條理。海州牧殺獄罪人李儉同減死勘處。外方此等之弊。固知其非此一守令。而朝家處分。但從現發者。嚴加勘斷。以爲他守令替檢不以實之戎。替檢守令。檢驗不以實守令。令該曹。罪狀分輕重稟處。○因刑曹嘉山郡殺獄罪人八從獄事更査啓目。敎以。此獄事。年前因繡啓。檢官則勘律。正犯則還囚。復命成獄者。出於重民命愼獄體抑豪强之意。而德化之死。推以事理。決非渠所自縊。任基雖曰同謀。本事一則八從。二則八從。國無償命之法則已。不然。焉有八從之所犯。而能免此律乎。然予曰宥。有司曰殺。卽當然底事。觀此道臣査啓。本曹覆啓。俱有專生之意。前前監司之意見亦然。執法爭難之議。只有年前一刑官。則可謂從輕之議多。而從重之議小者也。自上處分。當以從輕爲主。從多爲決。乍配還囚。旣眛難憤之意。獄老證絕。又是疑案之大者。豈無罪疑惟輕之典。況李召史招內。年前更成獄時納招。不過㥘於威令。應口唯唯之意爲說。則亦屬參量之處。殺獄罪人尹八從。特爲減死。絕島限己身定配。
정조 4년 · 강
命時囚閔慶世供辭勿施。更爲捧招。徐侃修付過放送。尹塾更爲捧供。
정조 4년 · 목
義禁府啓言。兵曹佐郞閔慶世。以享色吏捽曳毆打。請嚴問口招議處。敎以。無論事實之如何。名以口招。旣曰嚴問。則囚供義不當若是之無嚴。本事則渠之伊日該吏不特捽曳而已。無於法之亂打。十目難掩。則今乃但以淸齋之說。有此分疏之擧。告君之辭。安敢乃爾。此非大事。是乃全沒實情。欺諱爲事。甘自陷於瞞告之罪者。極可痛駭。元供辭勿施。後坐起時。更爲捧供。又因侃修照律啓目。敎以。意在扶抑彊弱之際。不可以此輕遞牧民之長。嗣後小大訟理。抑彊扶弱之意。申飭分付。付過放送。又因尹塾更爲發問目捧供啓目。允之。
정조 4년 · 강
命滯囚已議處未議處。草記以聞。
정조 4년 · 목
敎曰。滯囚可悶。明日以後。連値動駕殿座。已議處諸囚。皆令照律。未議處諸囚。亦以草記議處。仍爲照律以聞。
정조 4년 · 강
王大妃殿進御一錢重人蔘粟米飮一貼。命煎入。榻敎也。
정조 4년 · 강
詣　景慕宮展拜。
정조 4년 · 목
具翼善冠袞龍袍。乘輿出萬安門。由月覲門日瞻門。入齋室。少頃。詣版位展拜。　廟內奉審訖。仍詣望廟樓。　御眞展奉奉審。還入齋室。乘輿由日瞻門月覲門還內。
정조 4년 · 목
予曰。文臣登科十年。則大臣筵稟後出六乎。吏曹依例出六乎。十年則出六乎。第十一年則出六乎。卽今將出六者幾人乎。知入。還奏曰。前例則第十一年始出六矣。近年連二次十年後卽爲出六。而將出六人員。今方考出云矣。
정조 4년 · 강
知敦寧宋德相陳疏自引。乞遞本兼諸任。賜批。
정조 4년 · 목
疏略曰。念臣兼銜國子經筵籌司。係是至重至要之務。豈可使臣一向遙帶。以傷朝家事面哉。許遞本兼諸職。以安愚分。抑臣於近日事。切有惶駭不敢言者。兹庸附陳焉。噫。洪國榮之有此負犯。豈今日上下之所嘗預料也。彼是明義錄主人。而平日言語。自許以爲聖躬爲國家一死。則人皆謂此乃國邊人也。一自重臣袖箚之出。國榮背國家欺一世之實跡眞贜。彰露無餘。千誅萬戮。猶不足以洩神人之憤也。惶懼之極。縮伏靡措。今始露章首實。重勘臣罪焉。批以。向於一儒臣之批。已及之矣。卿何庸過加自引。不思所以造朝之道乎。往宜然今宜然之義。復爲卿誦之。此亦學者時措之宜也。至於本兼諸任。俱屬緊務。豈容輕許。所辭不允。卿其安心。勿復控辭。卽起上來。仍命遣史官傳諭。
정조 4년 · 강
吏曹判書金鍾秀疏請往覲。賜批。
정조 4년 · 목
批以。卿其依所請往覲以來。
정조 4년 · 강
遞吏曹參議李敬養。以朴祐源代之。
정조 4년 · 목
敎曰。銓曹參議在外。上來遲速。有難等待。許遞。前望單子入之。又敎曰。承旨有闕之代。今日政差出。
정조 4년 · 강
中批。以蔡弘履爲副總管。沈豊之爲承旨。
정조 4년 · 목
敎曰。近來位著苟艱。亦是久次。合置宰列。左承旨蔡弘履。副總管除授。牌招察任。又敎曰。承旨總管。例不得兼帶。副總管蔡弘履本職許遞。又敎曰。行副司直沈豊之。承旨除授。解由勿拘。
정조 4년 · 강
照勘時囚崔致侃等。
정조 4년 · 목
義禁府啓言。時囚崔致侃犯越罪。杖一百收贖。告身盡行追奪放送。崔雲羽身爲邊倅。犯越人與受。何等愼重。而不能以無公文私與受。一番覆難於彼人罪。杖六十收贖。奪告身一等放送。李潤慶定配罪人逃躱罪。笞四十收贖。付過放送。李應爀奸民犯越不能摘發罪。邊遠充軍。以喪前所犯收贖。告身盡行追奪。請放送。允之。敎以。如有功議者。各減一等。○因勘放草記。敎以。猶多滯囚。判堂方在試所。令次堂明朝開坐擧行。口招亦令次堂擧行。未肅拜堂上許遞。今日政差出。
정조 4년 · 강
有政。吏曹判書金鍾秀。參判兪彥鎬。參議朴祐源進。
정조 4년 · 목
敎曰。明日殿試。侍臣不可不備員。在外三司許遞。今日政差出。○以李亨逵爲承旨。尹東暹爲刑曹判書。鄭民始爲大司成。朴弼瑞爲大靜縣監。李在學爲大司諫。洪彥喆爲司諫。沈樂洙李濟萬爲正言。李鼎運爲副修撰。蔡弘履爲同義禁。
정조 4년 · 강
以趙尙鎭爲承旨。
정조 4년 · 목
敎曰。承旨前望單子入之。
정조 4년 · 강
三司合啓懲討。賜批。持平崔守魯。校理姜忱朴濟遠。副校理徐鼎修李時秀。正言沈樂洙李濟萬。修撰徐有成金宇鎭。副修撰尹行遠[元:I-PERSON]。
정조 4년 · 목
合啓以爲。喬桐府出置罪人鄭致達妻正法。還寢遠竄罪人韓翼謩。仍施遠竄。放歸田里罪人金相福。黑山島圍籬罪人龜柱嚴鞫正法。削黜罪人洪樂純中道付處。不允。批以。明義錄諸賊之尙貸首領者。豈其負犯。有一分顧藉之端而然哉。又如龜柱通天亘地窮凶極惡之罪。可謂萬戮猶輕。上而貽累我　先王則哲之明。下而孤負予寡人寬假之恩自速邦憲。彰著至此。猶靳肆市之典者。豈爲渠也。寔爲恐傷　慈殿之心也。今日大小臣僚。能知此箇義理。於上所謂諸賊。所欲懲討之心。果以不得請。則不可已爲準乎。莫曰。予於近日。專事含容也。
정조 4년 · 강
兩司合啓討逆。賜批。持平崔守魯。正言沈樂洙李濟萬。
정조 4년 · 목
合啓以爲。濟州牧移配罪人敬彬彥衡養遂獻遂會遂李觀源。竝設鞫得情。物故罪人啓能亟施孥籍。物故罪人持[志:I-PERSON]恒之支屬。應坐絕島發配。洪國榮亟施遠竄之典。不允。批以。末端事。胡更覼縷。徒傷予心乎。且予此敎。非欲故息爾等之言而發也。
정조 4년 · 강
持平崔守魯陳啓請閔義爀屛裔。尹在益竄配。賜批。
정조 4년 · 목
陳啓以爲。副護軍閔義爀亟施屛裔之典。司䆃寺主簿尹在益亟施竄配之典。批以。閔義爀事。誠有是也。極爲駭痛。風聞有難盡信。不允。尹在益事。本事雖未知信否。幺麼賤孼。獲罪如此。依啓。
정조 4년 · 강
正言沈樂洙陳啓請李義翊屛裔。賜批。
정조 4년 · 목
陳啓以爲。削黜罪人李義翊。爲先亟施屛裔之典。批以。李義翊事。止此足矣。何用加律爲哉。
정조 4년 · 강
御仁政殿。行文科殿試。次詣暎花堂。行武科殿試。讀券官鄭弘淳蔡濟恭兪彥鎬。對讀官鄭元始鄭文啓尹行修徐鼎修。考官金尙喆蔡濟恭李柱國。參考官南柱老徐有成成玉金燨。
정조 4년 · 목
具翼善冠袞龍袍。乘輿詣仁政殿。試官行禮訖。○以命龍於末爲論題。○予曰。此雖異於賜第之科。而亦是科場。試所承旨察飭試員。使之東西分坐。勿爲雜亂也。予曰。試記不書各技。更爲書入。予曰。今日當畢試乎。柱國曰。旣取八技。今日恐難畢試矣。當先取何技乎。予曰。先取柳葉箭也。予曰。擧案之未及懸入者。催促捧入。而擧子之欲兼赴各技者。勿令勒使自不事嚴飭也。予曰。宣傳官分付。出馬官及掌務官。以曾前殿試。每有奸弊。今番則當隨現重繩。各別惕念擧行。而入格擧子。直上臺上。着名於單子事知委。尙喆曰。每年冬至使先來。皆於三月初上來。而今番則尙無消息。事甚可怪。而仄聞皇帝出往江南云。然則使行當待皇帝還都。始可還來。尙此遲延。固其勢也。而旣非眞的之報。訝鬱極矣。以此當問于灣府。使之探報矣。予曰。自本司關問也。俄而復殿座。命試鐵箭。柱國曰。擧子初不呈單於鐵箭者。有見落於柳葉箭。而進呈擧案於鐵箭者。何以爲之。予曰。許赴也。擧子崔鳳瑞犯助繩。予曰。兵判出去棍問也。濟恭還奏曰。渠以爲無他技能。若見落於此技。則不得參第。故有此犯禁遲晚云矣。予曰。他技渠皆不得爲之云乎。濟恭曰。鳥銃及講。僅當入參云矣。柱國曰。擧子南興極。見落於三矢。而欲上臺着名。不可不問其奸情矣。予曰。兵判出問其奸情。而引南興極上來差備官。亦監問也。濟恭奏曰。南興極則渠以會寧之民。不知科場之何許。而差備官引而上臺。故隨去而已云。而問于差備官。則以爲。渠以曹司。一從掌務官指揮云。興極以爲。多能於他技。何必用奸於此技。而差備官之言如此。其時掌務官。不可不一問矣。予曰。南興極則姑爲保放。試之他技。而第問掌務官也。濟恭還奏曰。掌務官亦以爲。實非奸情。錯聽呼名。率爾上臺而已。擧子之名入格與否。旣在臺上試記。則卽地現露之事。烏敢爲用奸之計云。非其奸情。果如渠言。當置之矣。予曰。唯。予命六兩遠射人趙世寬入侍。下敎曰。汝能更射否。世寬曰。更射矣。予曰。持弓矢更爲待令也。命試鞭蒭訖。濟恭曰。禁府議處草記中。鄭志儉照律事。誠爲難處矣。若依大典議處。則當用充軍律。而事實過重。當稟處。故敢達矣。予曰。大臣之意何如。尙喆曰。事之難處。果如兵判所奏。惟在於自上裁處矣。予曰。事甚掣肘。當量處矣。魯淳收文科試券入侍。予命諸試官。持試券入侍。弘淳等以次進。予命讀試券。予曰。査同枝同縫彌官。使之待令於帳殿近處也。考券訖。以次坼封。予曰。何官帳殿咫尺之地。直向殿座所坐。閱試券。査覈以奏也。魯淳以枝同官縫彌官仰奏。敎曰。竝拿處。敎曰。兵曹侍衛頻數出入。何不申飭乎。入侍諸承旨。一竝推考。命試騎蒭訖。予曰。各技中姑未入格者書入。柱國曰。各技中姑未入格者。皆是當初以鳥銃登科者。則今以試鳥銃好矣。而日已向昏。明日爲之似宜矣。予曰。唯。敎曰。明日試官擧子。皆令食後待令。命入兵曹技藝節目。謂柱國曰。擧子之姑未入格者尙多。不可不軫念處也。諸技中姑未試取者。欲擇其易者改之。當改何技乎。柱國曰。騎槍似稍難。代以片箭好矣。仍改落點。敎曰。武試未畢。使之明日開場。予曰。俄者六兩遠射人。亦令明日來待。命承旨徐有防入侍。敎曰。不爲問安諸玉堂。一竝從重推考。
정조 4년 · 목
予曰。俄者宣傳官之未盡解嚴。已極怪矣。哨官之經先罷出。亦可駭然。俱不可無罪矣。有防曰。本院之追請標信。事勢之不得已。而宣傳官哨官。安得無罪乎。予曰。玉堂不爲問安之擧。亦甚怪駭矣。有防曰。然矣。
정조 4년 · 강
御暎花堂。行武科殿試。考官金尙喆蔡濟恭李柱國。參考官南柱老徐有成成玉金爔。
정조 4년 · 목
具翼善冠袞龍袍。乘輿詣暎花堂。予曰。昨日入格者外。有願講者乎。如有自願者。亦捧擧案也。柱國曰。昨日願講人。殆至百餘矣。已皆入格於他技。故今日則自不擧案矣。予曰。判府事之所請。得無過乎。尙喆曰。顧其情地。今此所請。似無怪矣。命濟恭柱國進前曰。適有言端。兹以下敎矣。近來世道不幸。變故層生。而從以羅綱太密。一世之人。擧多橫羅之患。可勝歎哉。雖以卿士大夫言之。當初相交於其人者。非但怵於禍福。彼旣作國邊人。世之自處以趨義理者。安得不相交哉。到今以此搏擊。良可矜悶。而其中尤甚者。猶可責之以廉義矣。至若靺韋武弁。則彼足以威勢壓之。趨權附勢。雖非本情。不得不與之親交也。何可以責之名節乎。兵判旣居銓地。凡於用捨之際。勿以此等事爲拘。而御將亦爲武弁之統領。以此意洞諭中外。以爲鎭安人心之地好矣。尙喆曰。聖敎及此。人情孰不感服哉。顧今朝廷用人之道。固當有罪則罰之。有功則用之。務盡公正。而豈可以親於其人。責之於今日乎。顧今侍衛諸臣。承聞下敎。必皆歡欣感悅矣。濟恭曰。聖敎至當。臣等敢不思所以仰體也哉。命試片箭訖。命尙鎭濟恭入侍。予曰。殿座罷後。直下標信。而宣傳官解嚴時。獨不解嚴於靑陽門排立軍。而當該哨官。不待標信。經先罷去。不可無罪。兵判出去盤問也。濟恭出問奏曰。宣傳官初不知靑陽門內有排立軍。而不爲解嚴。哨官則以爲。渠之排立處。有若掖內。而日已向昏。獨爲排立。事實難處。故徑先出來。而不謹之罪。渠皆遲晚。第其本事。則實無情之事矣。敎曰。雖然不可置之。當該宣傳官哨官拿處已而。復殿座。試鳥銃。柱國曰。俄者擧子李仁得入格。名載試册。而不得着名矣。追後來請。論以科規。事當勿施矣。予曰。差異於科試。使之着名也。試貫革及講書訖。予曰。昨日六兩遠射人若來待。使之更射。而侍衛武臣及軍兵中。募得善射者。令較藝也。濟恭曰。自願者只有二人矣。敎曰。六兩遠射人居首禁軍金光瑞。邊將除授。之次付料軍官趙世寬。令本營門將校陞差。禁軍金采淑。自本營參酌施賞。仍還內。
정조 4년 · 강
召見直閣金宇鎭于誠正閣。
정조 4년 · 목
予曰。武科榜目催促修入。壯元則誰某。而出於元榜直赴與否。知入。注書還奏曰。壯元則元宅鎭爲之。而出於元榜云矣。命宇鎭奉進誌狀。監訖。仍還下。
정조 4년 · 강
遞藥院提調金鍾秀。以洪樂性代之。
정조 4년 · 목
敎曰。近日　慈殿湯劑。日再煎入。而提調在外。監煎無人。藥院提調金鍾秀許遞。又敎曰。禮曹判書洪樂性爲藥院提調。卽爲牌招。監煎以入。
정조 4년 · 강
改差大靜縣監朴弼瑞。
정조 4년 · 목
弼瑞。以親年呈狀。吏曹啓請改差也。
정조 4년 · 강
有政。吏曹參判兪彥鎬進。
정조 4년 · 목
以尹行晉爲掌令。權噵爲判尹。羅潤錄爲大靜縣監。
정조 4년 · 강
右議政李徽之再疏乞遞相職。賜批。
정조 4년 · 목
批以。卿之辭。胡至於再乎。一猶過矣。若是勤勤。實非所望於卿也。卿試思之。今日時義。大異予本意。鋒刃迭出。非逞感則挾私。羅綱太密。擧懷危而蓄疑。上自簪紳靺韋。下至輿儓褦襶。必當屛息重足。不知所以自措其身。似此規度。以此風習。若不大鎭伏大矯革。則國家誰與爲治。如是而欲不亡。得乎。惟是彌綸一策。最宜目下對症之劑。而所欲責成。捨輔相何以哉。卿其念予延佇之意。無復固讓。卽起造朝。與領左揆。協力贊治也。仍命遣史官傳諭。仍與偕來。
정조 4년 · 강
假注書吳泰賢。以右議政附奏啓。
정조 4년 · 목
書啓以爲。臣奉聖批。往諭于西部盤松契右議政李徽之所住處。則臣昨暴血懇。恭竢處分。不意史官辱臨。恩諭備至。任之以責成之重。委之以彌綸之策。其所倚毗。迥出尋常。噫嘻。此何等時也。世道日下。人心日陷。王章未擧。國勢孤危。臣苟有一毫仰副聖心之望。則豈敢不卽日趨造。而臣於中路。觸冒風雨。痍癖之症。挾感復發。精力昏憒。神思索然。姑俟數日。更構文字。悉暴裏懇云矣。臣旣承偕來之命。姑爲仍留。
정조 4년 · 강
判府事徐命膺上疏乞休致。賜批。
정조 4년 · 목
疏略曰。臣橫罹難容之罪。積抱難洗之累彌。天之密綱廣張。燎原之焦火方急。血泣窮山。與鬼爲隣。乃自月正朝參以後。絲綸處分。磊落相望。再蘇。幾覆之門戶復完。將滅之視息復全。如臣所被洪造。實所罕見。前後批旨。向來筵敎。洞晣昭䨒。備極諄摯。以及指使綢繆之秘跡。亦莫逃於淵鑑之下。誠欲因此得保身家。以全天地生成之恩也。兹敢進伏郊坰。罄悉悲若之情。乞許臣三字銜。俾前後全保之恩。有始有終焉。批以。向來事。可謂水落石出。霎時風浪。自起自滅。不啻過空浮雲。然爲卿家全保之道。豈靳三字銜。所請許施。卿其體予殊眷。凡有文字間顧問。無以身不在朝爲辭。亦或指陳已見於稽古之事也。
정조 4년 · 강
同義禁蔡弘履疏辭新資。賜例批。
정조 4년 · 강
大司憲金夏材疏陳應避。仍請改諡狀。賜批。
정조 4년 · 목
疏略。今右議政臣李徽之。卽臣之妻父也。臣於頃日諫官時。非不知引義乞免。而連値淸齋。呼籲路阻。遂以先公後私之義。出而膺命矣。今則相臣之造朝不遠。臺銜之復叨。適當此際。不可以前日一出冒居也決矣。臣雖不以見職自居。而義重懲討。兹敢附陳焉。夫國榮之千罪萬惡。固難縷陳。而孰有甚於阻遏大計者乎。罪惡如此而不誅。其黨之猖獗如此而不治。是殿下之務欲安及者。將見其馴致禍亂也。豈不大可懼哉。先臣諡狀。偶請於彼罪人者。乃在於藏奸未退之日。以其旣經文任。又及見先臣之立朝晚節故也。厥後書成。頗延日月。而乃蒙聖上催促諡望。仍卽擬望蒙點矣。今被罪狀盡露。大業昭揭。則文字事體。顧不重歟。上累節惠之典。下衊先臣之德。臣之不孝無狀。固不足論。而其於朝家重易名之道。果安在哉。特命勿施其撰狀。得以改請於無故之人。少伸私痛焉。批以。所陳益欲不欲聞。尾陳事。固知卿謹愼發此語。而此則大關後弊。卿其勿辭。從速行公。
정조 4년 · 강
命徐奉朝賀宣麻。
정조 4년 · 목
敎曰。放榜禮畢後。徐奉朝賀宣麻。殿座處所。皆以仁政殿爲之。又敎曰。二十日唱榜後。當詣小次改服。承史侍臣改服後。當宣麻。預爲知悉。
정조 4년 · 강
推兵曹參判洪秀輔。
정조 4년 · 목
刑曹啓言。發配罪人朴林秀。中路逃躱。捕捉於竹山地云。令道臣嚴刑後。依前配所押送事。請發關分付。敎以。雖尋常發配。豈可中路逃躱。汎以科場事而判下發配者乎。還捉之後。所當更請盤問加律。而今此草記之只請加刑發配者。殊欠有司之體。該堂推考。此草記勿施。
정조 4년 · 강
命時囚尹塾議處。閔慶世從重勘律。
정조 4년 · 목
義禁府啓言。尹塾旣已遲晚。請議處。允之。又啓言。閔慶世嚴問之下。旣已遲晚。請議處。敎以。規避齋官事。本事猶未詳知。拿處之勘。足懲其罪。至於打趾之刑。不但無於法。渠或乘憤。作此駭妄之擧。嚴問口招之下。固當首實。而初招隱諱。今始討實者。殊極痛駭。況渠是侍從。此等獄事。欺瞞爲事。亦可謂辱朝廷之甚者也。從重勘律。
정조 4년 · 강
竄尹在益于興海郡。
정조 4년 · 강
毅宗皇忌日。命親行望拜。
정조 4년 · 목
政院。以今十九日　毅宗皇帝忌辰日。親行望拜禮取稟也。
정조 4년 · 목
予曰。先來軍官入侍。予問姓名。對曰。上使軍官黃樕。副使軍官譯官兪漢明矣。予曰。各陳彼中事情。對曰。去十二月二十八日入京。而皇帝十二月十八日入南京。故送咨文於皇帝所到所。回勅自爾遲滯矣。予曰。上年表文。何以順呈乎。對曰。彼人初欲不捧矣。末乃以爲遠人不可持還云。捧入矣。予曰。使臣館所何以失火也。對曰。三使臣入處于坑內。下隸則皆露宿。而雜餔藁簟之屬。夜間治任之際。誤爲燭火所燕。延及館舍。火烈風猛。勢不可救。上使僅以身免。其餘銀貨衣服之物。沒數盡燒。七人所失之物。合爲一萬五千金矣。予曰。彼人似來救矣。對曰。禮部尙書者。驅車百餘兩。各載鹽水而來。一時擈滅。故火得以息矣。
정조 4년 · 강
持平李益運上疏。亟允三司之請。仍論黃昇源等罪狀。賜批。
정조 4년 · 목
疏略曰。兩司新發之大論。此不特朝廷言之。國人皆言。而每於啓批之降。輒示曲爲之意。臣竊以爲。殿下旣洞知其罪惡。而特以思念前日。姑且隱忍。則是不斷也。今日臺言之猶。且敎以亟停。則是不誠也。有識之寒心。厥惟久矣。如黃昇源者。銓部淸選。榮耀已極。似無負再生之德。而乍入試望。已招疑謗。臣謂昇源。瀛館銓部。一傡刊改。以勵他人。斷不可已也。古人曰。兒傷於飽。臣傷於寵。此千古格言也。如具純者。不過資淺年少之一靺常。本不足有無於朝廷。亦不足出入於臺參。而特以殿下寵愛頗過。橫濫之習。悖戾之目。已不勝其傳說。此而置之。前頭之弊。將不知至何境。願勿以小事而忽之焉。批以。首陳事。非不誠也。爾言無已過乎。黃昇源事。誠如囚供。雖爲之貽羞縉紳可也。眞所謂一邊言。有難準信。所擬之律。極涉太重矣。具純事。論列固是矣。渠以年少無識武弁。此等之弊。勢所必至。已因他事罷職。而令該曹。姑勿檢擬於字牧。爾其勿辭。從速察職。
정조 4년 · 강
重推訓鍊大將具善復。
정조 4년 · 목
因都監習陣頉單子。敎以。今則武將欲效文宰之處義乎。無病而曰有病。當操日請停操者。安有如許將臣。道理事體。所在申飭。不容但已。訓將具善復爲先從重推考。此單子勿施。依例擧行。
정조 4년 · 강
命訓局行操形止問啓。
정조 4년 · 목
敎曰。俄以訓局習陣事。有所飭敎矣。尙無擧行文書之入啓者。極涉怠忽。事係師律。則焉敢若此。行陣自有紀律。雖曰元戎。豈可顧藉。明日行操形止。爲先問啓。○政院啓言。問于訓將具善復處。則以爲。身爲武將。豈不知師律之爲重。豈敢效文宰之處義。而今番所遭。實是人臣極罪。縮伏俟勘。末由奉行。不知所達云矣。敎以。遭罹雖曰同極。分義亦自不輕。至於行陣去就。固無關於本事。成命之下。焉敢乃爾。此問啓勿施。擧行與否。該房更爲問啓。○又啓言。問于訓將。則臺臣論列。無非人臣極罪。而宿將戎權。謂之丙枕之憂。則況此習操。係是戎政之尤重者。豈敢肆無忌憚。冒當重事。又自陷於擅恣之科哉。飭敎游下。末由奉行。惶懍罔措。席藁闕門之外。恭俟鈇鉞之誅云矣。
정조 4년 · 강
命訓將具善復亟施罷職不敍之典。
정조 4년 · 목
敎曰。屢下嚴敎。而迷不知動。揆以分義。固可駭也。論以情跡。或似然矣。一向相持。徒損國綱。雖是武武將。不可無一番曲諒之道。況以行陣去就爲敎。則如是違逋。又犯紀律。安可無罪。訓鍊大將具善復。亟施罷職不敍之罪。以訓鍊大將兼察啓辭。敎以。都提調摠察。予曰。旣有罷職之敎。而記過則安徐。訓將退去事分付。
정조 4년 · 강
召見都監都提調徐命善。承旨徐有防于誠正閣。
정조 4년 · 목
命善曰。臣兄日前陳懇。而殿下卽賜曲許。人臣之受恩於國家何限。而臣家之前後被恩。古今罕有。只自感泣而已。予曰。予豈欲一疏輕許。而第念不得請。則必不已。故所以勉從也。命善曰。明日習操。前訓將旣以出令。何以爲之乎。予曰。停止。予曰。注書出去。問于弘文館及備邊司。登壇錄若有之。持來。而無之。則自古將任書寘者。持來也。還奏曰。登壇錄無之。而亦無書寘者。只有啓下望單子矣。予曰。抄出書入。予曰。臺臣所論黃昇源事。極可駭訝矣。設使眞有所犯。只請査出可也。而竝與銓郞玉署。直請改正者。是欲永枳人前路之意也。豈可以一事之䵝昧。欲塞其人乎。近日此等之習。誠爲世道之悶矣。有防奏曰。驅人於難明之科。欲售其挾雜之習者。誠是世道之憂矣。若使此習漸長。則世豈有完人乎。予曰。不但爲惜一黃昇源也。朝家如此。憂虞轉深矣。
정조 4년 · 강
召見承旨沈豊之于誠正閣。
정조 4년 · 목
予曰。武將處義有異。前後飭敎何如。而明日行操。終不欲出去耶。爲先記過。注書出問以奏。奏曰。情地極爲危蹙。雖屢下嚴旨。明日行操。萬無蠢動之路云矣。
정조 4년 · 강
命趙世寬待窠陞差。
정조 4년 · 목
御營廳啓言。六兩遠射之次人付料軍官趙世寬。令本營門將校陞差事　命下矣。本廳別武士加出付料。敎以。加出之窠一創。則因仍蹲遵用。誠一痼弊。此草記勿施。待有窠陞差。因此思之。各軍門加出窠。有闕勿出代。待額滿後。依例出代事分付。
정조 4년 · 강
命充軍罪人朴林秀。姑勿發配。刑推狀聞。
정조 4년 · 목
刑曹。以林秀加律嚴繩。請分付該道道臣。敎以。姑勿發配。爲先刑推取招。使之狀聞。
정조 4년 · 목
兵曹啓言。全羅前兵使金海柱。去己亥秋巡操時。所管列邑軍器執頉。試射不中左營將魚有南徐赫修李謙煥沈逵李基成金致五朴明煥林重遠鄭存養李奎養尹翊烈趙貞相李鼎勳黃泰彥趙鎭憲李在亨曺允亨洪大容李觀城申禹相呂善德權尙熺等。請照律。敎以。竝功減一等。金基厚李尙訥等。議減一等。趙時述鄭國仁等。功議各減一等。
정조 4년 · 강
詣春塘臺行望拜禮。
정조 4년 · 목
具翼善冠袞龍袍。乘輿出協陽門。詣春塘臺。降輿入小次。改具翼善冠黑團領袍。至帳前降輿。詣版位北向四拜訖。乘輿還入小次。改具翼善冠袞龍袍。乘輿入協陽門還內。
정조 4년 · 강
承旨趙尙鎭。以右議政李徽之附奏啓。
정조 4년 · 목
書啓以爲。敬奉聖批。傳諭于右議政李徽之所住處。則以爲。臣之前後之疏。罄竭無餘。而史官尙守。承宣繼臨。聖諭勒摯。恩敎鄭重。宜卽趨造。少伸微忱。而第伏聞。義禁府前義州府尹鄭志儉擬律中。道臣亦在削職之科。臣是其時道臣。自在勘律。殿下雖欲曲庇。朝廷亦欲參恕。律文不宜低仰。負罪之跡。不可遽然冒入。惶恐俟譴而已云矣。臣旣承偕來之命。姑爲仍留。敎以。承宣之委遣。意在備禮致誠。期回卿難進之志。及見書啓。卿不惟不改圖前見。又以前任道伯時事。巽讓若是勤摯。虛佇之餘。大失所望。本事果無深引之端。況於前灣尹擬律。勘酌減等。開卿進身之路。卿其無復固辭。卽起造朝。予方臨軒以竢也。以此更爲傳諭。期於偕入。○又書啓以爲。臣坐違召命。罪犯逋慢。縮伏私次。恭俟嚴譴矣。恩諭委曲。眷遇隆摯。臣是何人。得此殊私。第臣罪當譴罷。而聖上曲爲臣地。有此格外之恩。臣豈敢幸其倖免。揚揚冒犯。以招人譏乎。只俟處分。謹當更入文字。仰暴微懇云矣。臣旣承偕來之命。姑爲仍留。敎以。俄於書啓之批。罄予心腹之蘊。冀卿亟回前見。又有此控辭之語。卿胡不諒予至意至此。本事業已妥帖。可謂皮不存之毛也。有何更尋辭章之事乎。今則夜將闌矣。似難肅命。而明日又當賓對。卿須勿復爲引。卽起造朝事。更爲傳諭。期於偕來。
정조 4년 · 강
右議政李徽之三疏辭職。賜批。
정조 4년 · 목
批以。再疏之批。罄悉予意。何庸更事覼縷。卿之不出。祗可增世道之憂。卿胡忍復辭爲哉。卿其卽撤辭章。斯速造朝焉。仍命遣入侍承旨。傳諭于右議政。與之偕來。
정조 4년 · 강
右參贊洪樂命從縣道疏陳病狀乞遞。賜批。
정조 4년 · 목
批以。熟知卿有痼疾。勿辭。竢少間上來行公。
정조 4년 · 강
正言沈樂洙上疏。請明正國榮擅弄之罪。賜批。
정조 4년 · 목
疏略曰。觀今之世。不可謂治。而亦不可謂亂。若謂之治。則人心陷於利欲。世道趨於汚下。將至於無父無君而後已矣。若謂之亂。則聖明在上。內無逸豫之患。外無疆場之憂。非治則亂。非亂則治。理之必至。而今則不然。此其故何哉。今夫洪國榮之用事也。專恣擅弄。無所不至。此所謂必亂之機也。幸而天心亟悔。乾斷斯赫。爰有處分。國榮雖去。而治終不可致矣。亂終不可救矣。嗚呼。千古權奸之要君誣世。未有如國榮之巧憯。爲今之計者。莫如振刷頹靡。淬礪廉恥。使一世稍知榮辱禍福之外。亦有一箇義理。然後乃可謂救亂回治之機。而具允鈺李義翊之無識。固不足數也。世稱士流者。不惟畏㥘而强屈。乃反諂媚而求利。至與具李病畦之輩。詡詡共爲諂笑之態。冀沾餘澤。宋煥億是已。若其假托淸議。求濟私意。始附龜柱。終入國榮。竟至欺父兄賣士友之狀。臣嘗痛之。辟當如醫者治病。病祟於熱。隨處治之。先從顖門試針。以泄熱毒之氣。則必有消丹反元之效。而臣則煥億爲今日世道之顖門。之冀下一針也。宜卽宣布聖上悔悟之意。明正國榮擅弄之罪。昭示八方。以曉衆心。批以。爾以今之世。謂不可謂治。亦不可謂亂。予乃反爾之意。以爲今之世。不可謂治。亦不可謂亂。予雖欲鎭服調停。期致于治。而奈爾等之乾揚抉摘。必致于亂何哉。爾又治病取喩。而予則曰。顖門下針。宜試壯年之病。不當用於老人氣力。藥非對症。適足爲病者促死之端。醫國亦奚異是。繼自今。爾等愛國如愛身也。
정조 4년 · 강
召見平安兵使李昌漢于誠正閣。
정조 4년 · 목
予曰。關防何處不重。而至於本閫。乃是邊門。責任尤重。防禦之策。必須善爲之也。予曰。注書今日臺疏批持入。予曰。明義錄出後。世之交附於其人者。皆推之國邊人故也。到今以此爲駁擊之資。則朝廷將無寧靖之日。誠甚悶然矣。
정조 4년 · 강
持平李益運避嫌乞遞。賜批。
정조 4년 · 목
避嫌略曰。黃昇源事。銓郞何等淸選。禮圍何等至嚴。而身爲淸官。名登於秋曹之草記。至請刊改之典矣。及承聖批。以擬律太重爲敎。臣於是。何敢仍冒於臺次乎。請命遞斥。批以。與其將人䵝眛之跡。擠之暗黮之科。曷若請査請覈之爲公平爲蘊藉乎。況得謗於試士。而刊改於銓瀛。又可謂無義之甚。昨批中太重之敎。槪指此矣。然不可以此輕遞言官。勿辭。
정조 4년 · 강
配鄭志儉于原州牧。
정조 4년 · 목
義禁府啓言。時囚鄭志儉。告身盡行追奪。金海府充軍。請押送配所。敎以。與因彼中咨文摘發者有異。且考大典。文勢雖有未曉處。犯越果條。亦有地界守令徒三年定配之文。而此端下。無監兵使論罪之語。足可傍照。見今右相。以此作爲處義之闕捩。不可無闊狹之政。以便大臣之心。況律有傍照者乎。鄭志儉。以地界守令徒三年定配之律勘處。又啓言。鄭志儉定配於原州牧。請依例押送。允之。敎以。如有功議。各減一等。
정조 4년 · 강
召見時原任大臣及禮戶判于誠正閣。領議政金尙喆。左議政李溵。領府事徐命善。判府事鄭弘淳。禮曹判書洪樂性。戶曹判書金華鎭。
정조 4년 · 목
尙喆等曰。重臣一箚出後。臣等實無仰瞻之顏矣。當國榮在朝之日。竊弄威福。專擅驕恣之罪。孰不切憤而心駭。而幾年囁嚅。一味禁嘿。幸於日昨。重臣之箚。出於爲國之危忠。臣忝居三事。尤不勝惶愧。今則千罪萬惡。彰發無餘。伏願亟從三司之請。予曰。予無見卿之面矣。尙誰咎哉。是予之過也。弘淳曰。自古戚里。擅弄威權。不至狼貝者鮮矣。而獨慶恩一家。終始全保。此非慶恩賢於他人。　肅廟朝初不假之以權柄。故能爲一世之完人。此皆殿下鑑戎處也。予曰。卿言好矣。豈不體念。尙喆曰。三揀擇不遠。聖心亦有所定處。臣等欣忭之忱。不可盡達。予曰。今則事體與前有異。不可屬之於四宮。宮號何以爲之則好耶。卿等第須思之。尙喆曰。本家甚貧寒云矣。予曰。然則本家誰可主張乎。華鎭曰。至親無在朝者。主管無人云矣。予曰。折授結數及奴婢口數定式。別單書入。華鎭曰。嘉禮時輸送之物。三揀擇前輸送似好矣。予曰宜矣。樂性曰。嘉禮日子。今日官初擇。則十二日爲吉云矣。予曰。以十二日擧行好矣。樂性曰。上馬臺下馬臺本宮婢子奉圅婢子執香婢子擧行等節。一依昨日草記批答爲之。而至於果盤禮緞等節。內宣醞外宣醞。只行一次乎。予曰。今番務從省略。以一次擧行。而其他過濫之事。各別申飭好矣。予曰。本宮定之然後。多有排置之節。且有外舍廊可設書題所矣。尙喆曰。取考前例。則家價爲銀子千兩矣。今番亦依例自戶曹輸送乎。予曰。不必送。定家然後。當下敎矣。樂性曰。大殿朝見禮。以何殿爲乎。子曰。當詳量爲之矣。予曰。供上等節。一依仁壽宮定例。明日抄入好矣。華鎭曰。凡事初十日前。可以擧行。而至於自工曹所造大鍮大爐。似未及矣。予曰。如未及之。追後用之何妨。予曰。習儀入來一次爲之。翌日各殿朝見禮習儀。一竝置之。
정조 4년 · 강
命江原監司具㢞。江陵府使鄭象仁罷職。差人及下吏輩科治。
정조 4년 · 목
領議政金尙喆啓言。江原道按覈使柳誼査啓以爲。江陵府使鄭象仁松木作板。雖已脫空。身爲守土之官。木商輩濫斫之時。不能禁戢之罪。不可不論至於本道道臣最初査啓。只憑査官之報。少無論理之語。致煩按覈之命。則及今繡衣論啓之後。難免按査不審之責。監司具㢞。府使鄭象仁。竝施罷職之典。差人崔漢福卞興瑞。憑藉京關。作弊牟利之狀。誠極痛駭。分付原菅及秋曹。使之重勘。以懲日後。廚院該吏金福基。符同此輩。有所幻弄於當初發關之際。亦令秋曹科治。江陵吏金宗完罪狀。自本道一體嚴治之意。請分付道臣。從之。
정조 4년 · 강
罷驪州前牧使尹塾職。